Sindümúzeum

A veleméri Sindümúzeum magánkézben lévő nonprofit néprajzi gyűjtemény, amely az Őrség népművészeti emlékeit mutatja be, különös tekintettel a jeleket hordozó alkotásokra. A múzeum csak előzetes bejelentkezés után látogatható. Története A múzeumot Varga Géza alapította. A kiállítás kezdetben csak időszakosan volt megtekinthető az őrségi „Nyitott porták” rendezvény keretében. A kiállításnak helyet adó házban száz évvel ezelőtt Tóth Sándor gerencsér (őrségi fazekas) lakott, aki a tetőcserepeket is készítette, köztük az ottani szálláshelynek nevet adó és a ház ormán látható kis cserépmadarat.[forrás?] A Sindümúzeum kezdetét jelentő néprajzi anyag az egykori Tóth-porta hátramaradt tárgyaiból alakult ki az 1990-es években.[forrás?] A portán lévő épületek tetőzetéből kb. száz rajzos sindü került elő, további százat pedig Velemér lakosaitól kapott a múzeumalapító. Az Írástörténeti Kutatóintézet által támogatott kutatótáborok során fellelt további tárgyakkal együtt idővel olyan néprajzi anyag gyűlt össze, amely indokolta a kollekció kiállítását. Erre különösen azért volt szükség, mert a magyar néprajztudomány számára (Nagy Zoltán megyei múzeumigazgató néhány cikkét leszámítva) lényegében ismeretlen a rajzos sindük műfaja. Tárgyai A múzeumnak nevet adó „sindü” szó a zsindely helyi megfelelője,[forrás?] de nem fazsindelyt, hanem házilag készített tetőcserepet jelent. A néprajztudomány előtt lényegében ismeretlen rajzos sindükből a Sindümúzeumban néhány tucat tekinthető meg, és több száz sindü látható rajzon vagy fényképen. A sindükön kívül elsősorban az őrségi fazekasok által készített régi és új cserépedények láthatók az állandó kiállításon. A kiállítást gyarapítja a Magyarszombatfán évente megrendezett Fazekasnapok legszebb edényei közül is néhány (az őrségi fazekasokon túl például Czibor Imre alsópáhoki és Farkas Gábor békéscsabai mesterek alkotásai). A múzeumban megtekinthető a vidék legkorábbi, ismert égetett agyagtárgyának, a 7500 éves szentgyörgyvölgyi tehénszobor hiteles másolata. Ezeken kívül néhány bútor és más műtárgy is gazdagítja az állandó kiállítás anyagát: megtekinthető például az ötven évvel korábban e házban élt Gyenese Botfaragó Gyula fafaragó néhány személyes tárgya is, és az alkotásairól készített fényképek. A múzeum programja A Sindümúzeum informális munkakapcsolatot tart fenn az őriszentpéteri tájmúzeummal, a körmendi Vármúzeummal és a szombathelyi Savaria múzeummal is.[forrás?] Kiállításának anyagáról már diplomamunka is készült.[forrás?] A múzeum alapvető feladatának az őrségi és általában a magyar népi jelkincs feltérképezését, megértését és bemutatását látja. Másodlagos célkitűzés, hogy bemutatásra kerüljön a kőkorban itt élt emberek kultúrája. Források A Sindümúzeum honlapja Őrségismertető a Sindümúzeum bemutatásával (Video az Echo Tv és az ATV Hazahúzó c. műsorából) Magyarország legjobb ismeretlen múzeumai: https://444.hu/2015/01/17/magyarorszag-legjobb-ismeretlen-muzeumai-latogasd-vegig-oket-mind Sindümúzeum: http://csinyalohaz.hu/index.php/orsegi-muzeumok/165-velemeri-sinduemuzeum Sindümúzeum, az írástörténet múzeuma: http://szekely-rovasiras.hupont.hu/89/muzeum-sindumuzeum-az-irastortenet-muzeuma Velemér környéke: http://velemer.kornyeke.hu/sindumuzeum Őrségi fazekasság: http://termeszetbaratikor.network.hu/blog/termeszet-barati-kor-blogja/orsegi-fazekassag-velemeri-sindumuzeum Falusi Turizmus Vas Megyei Szövetsége: http://www.vasifalutur.hu/index.php/tajak-falvak-latnivalok/66-sindumuzeum-velemer Archiválva 2017. december 8-i dátummal a Wayback Machine-ben A magyar írástörténet egyetlen múzeuma: a veleméri Sindümúzeum: http://vargagezairastortenesz.blogspot.hu/2018/02/a-magyar-irastortenet-egyetlen-muzeuma.html